КъыщIагъуа дакъикъэхэр яхуэхьакъым
«Енисей» (Красноярск) — «Спартак-Налшык» (Налшык) — 2:0 (1:0). Ахнэ (Кипр). «Дасаки» стадион. Мазаем и 11-м.
Судьяр Галимов (Екатеринбург).
«Енисей»: Опарин (Прекоевич, 46), Кичин, Чернов, Чичерин, Семакин (Рожков, 71), Ланин, Камешс (Тихонов, 73), Иванов, Алиев (Тен, 83), Малоян (Козлов, 46), Самодин (Саркисов, 46).
«Спартак-Налшык»: Антипов, Соблыр (Гъурф, 43), Кузнецов, Дашаев, Мэкъуауэ (Семёнов, 64), Мурачёв, Войнов (Ахриев, 46), Багъэтыр (Мухьэммад, 32), Крамаренкэ (Чхапелие, 43), Дроздов (Марченкэ, 61), Ахъядов (Каркаев, 61).
Топхэр дагъэкIащ: Ланиным, 45+1 (0:1). Тен, 90+1(0:2).
Дагъуэ къыхуащIащ: Кичиным, Малоян, Рожковым, Тихоновым.
Урысей Федерацэм футболымкIэ и япэ дивизионым щекIуэкI зэхьэзэхуэм щIидзэжыным мазэ иримыкъу иIэжу аращ. Абы хуэщIауэ ирихьэлIэн папщIэ зыгъэсэныгъэм и зы Iыхьэу къалъытэ Футбол Лъэпкъ Лигэм и кубокыр къэхьы-ным щIэбэныныр. Иджы еханэу зэхаублэ а зэпеуэр еплIанэу зэкIэлъхьэужьу Кипрым щызэхашэ. Абы ехьэлIа пхъэидзэм ипкъ иткIэ гупхэр зэхэува хъуащ. Ахэр зэрызэхэтыр фигу къэдгъэкIыжынщ:
А гупым: «Шинник» (Ярославль), «Тамбов» (Тамбов), «Кубань» (Краснодар), » Краснодар-2» (Краснодар).
В гупым: «Енисей» (Красноярск), «Зенит-2» (Санкт-Петербург), «Спартак-Налшык» (Налшык), «Урал» (Екатеринбург).
С гупым: «СКА-Хабаровск» (Хабаровск), «Тюмень» (Тюмень), «Мордовия» (Саранск), «Динамо» (Санкт-Петербург).
D гупым: «Факел» (Воронеж), «Спартак-2» (Мэзкуу), «Волгарь» (Астрахань), «Чертаново» (Чертановэ).
Футбол Лъэпкъ Лигэм и кубокыр къэхьыным щIэбэныну хуитыныгъэ зиIэр япэ дивизионым щекIуэкI зэхьэзэхуэм и япэ къе-кIуэкIыгъуэм ипкъ иткIэ 1-16-нэ увыпIэхэр зыубыдахэращ. АрщхьэкIэ языныкъуэхэр абы хэтыну зэрыхуэмеям къыхэкIыу премьер-лигэм щыщу «Урал»-р, етIуанэ дивизионым щыджэгухэу «Динамо» (СПб), «Краснодар-2», «Чертаново» командэхэр хагъэхьащ.
Мазаем и 11-м пэщIэдзэ зэIущIэхэр зэхэтащ. «Спартак-Налшыкым» щэбэтым хьэрхуэрэгъу къыхуэхъуар япэ дивизионым зэхьэзэхуэр щызэпыуным и пэ къихуэу Къэбэрдей-Балъкъэрым и къалащхьэм щыхигъэщIа Красноярск и «Енисей»-рат. Ди жагъуэ зэрыхъунщи, налшыкдэсхэр кубокым щынэхъ хуэмыхуащ икIи 0:2-уэ къыхагъэщIащ. Хьэлэмэтращи, «Спартак-Налшыкым» и гъуэм топитIри къыщыдагъэкIар къыщIагъуа зэманхэращ. Зыр япэ Iыхьэр иуха, адрейр джэгур зэфIэкIа иужькIэ.
ПэщIэдзэ зэIущIэм къыщыхагъэщIа щхьэкIэ къэмынэу, ди щIалэхэр Футбол Лъэпкъ Лигэм и кубокым адэкIи Кипрым щыщIэбэныфынущ. Абы папщIэ зыхэт гупым иджыри джэгугъуитI щригъэкIуэкIынущ. Къахьа увыпIэм елъытауэ адэкIи зэхьэзэхуэм хэтынущ. Бжьыпэр зыубыдахэр кубокым щIэбэнынущ. Адрейхэр иризэныкъуэкъунущ етхуанэ-епщыкIуханэ увыпIэхэм.
Фигу къэдгъэкIыжынщи, Футбол Лъэпкъ Лигэм и кубокыр япэщIыкIэ тIэунейрэ зэкIэлъхьэужьу Екатеринбург и «Урал» -м зыIэригъэхьащ, къыкIэлъыкIуэу Владивосток и «Луч-Энергия»-м, Астрахань и «Волгарь»-м, Оренбург и «Газовик»-м яхьащ.
КъыкIэлъыкIуэ зэIущIэр «Спартак-Налшыкым» нобэ иригъэкIуэкIынущ. Сыхьэт 19-м ар IущIэнущ Санкт-Петербург и «Зенит- 2»-м. Япэ джэгугъуэм «ищхъэрэ къалащхьэм» и футболистхэр Екатеринбург и «Урал»-м 1:3-уэ къыхигъэщIащ икIи абыхэми къикIуэтыпIэ яIэнукъым.
Жыласэ Заурбэч.
